Ilesia de Nuestra Sinyora de l'Asumpción de Caselle Landi

A ilesia de Nuestra Sinyora de l'Asumpción (en italiano Chiesa dell'Assunzione della Beata Vergine Maria) ye una ilesia catolica construyida en o sieglo XVIII en estilo barroco que se troba en a localidat de Caselle Landi (Lombardía, Italia), adedicada a l'Asumpción de Nuestra Sinyora. Dende lo punto d'anvista d'a Ilesia Catolica pende d'o vicariato de Codogno en a diocesi de Lodi y archidiocesi de Milán. Descripción Se tracta d'una iglesia con rectagular con nomás que una sola nau con abside semicircular. L'edificio ha estau obchecto de cuantas restauracions y remodelacions, incluyida la zaguera dimpués d'a inundación provocada por o río Po en 1951 que atramalló toda la redolada d'o Baixo Lodi. O suyo campanal d'antes mas se trobaba dezaga de l'abside, pero cuan s'esvielló lo templo en 1891 se i debantó uno nuevo, que se troba deseparau d'a ilesia por una capiella adedicada a Nuestra Sinyora de Lorda. En dentrar-ie, a la man ezquierda se troba lo baptisterio, con una covilleta adedicada a la Natividat de Santa María y una capiella adedicada a sant Antón de Padua, y a la man dreita un fresco adedicau a santa Francesca Saverio Cabrini, obra de Luigi Arzuffi y que amuestra a la santa en o suyo viache enta America, y una atra capiella adedicada a Nuestra Sinyora d'o Rosario. Contina la succesión de capiellas laterals con atras adedicadas a sant Chusé, sant Sabino (santo patrón d'o lugar), o Sagrau Corazón de Chesús y Nuestra Sinyora d'os Dolors. En a nau central se i troban tamién frescos obra de Paolo Zambelli amostrando los cuatre evanchelistas ("tetramorfos"), a bels atros santos, a la Dormición de Nuestra Sinyora y a sant Sabino, presidindo iste zaguero lo conchunto dende l'alto con a suya función de protector d'o lugar como santo patrón que en ye. Galería d'imáchens Referencias Vinclos externos Se veigan as imáchens de Commons sobre la ilesia de Nuestra Sinyora de l'Asumpción de Caselle Landi.